b'\n_START_ARTICLE_\nMormor og de \xc3\xa5tte ungene\n_START_PARAGRAPH_\nMormor og de \xc3\xa5tte ungene er en serie av sju barneb\xc3\xb8ker av den norske forfatteren Anne-Cath. Vestly, f\xc3\xb8rst utgitt med fem b\xc3\xb8ker 1957\xe2\x80\x9361 og deretter med to b\xc3\xb8ker i 1986 og 1999. Serien regnes som Vestlys st\xc3\xb8rste suksess, og er utgitt i ni land._NEWLINE_Det er laget tre filmer basert p\xc3\xa5 fortellingene: Mormor og de \xc3\xa5tte ungene i byen (1977), Mormor og de \xc3\xa5tte ungene i skogen (1979) og Mormor og de \xc3\xa5tte ungene (2013). Vestly spilte selv rollen som mormor i de to f\xc3\xb8rste filmene. \xc2\xabMormor og de \xc3\xa5tte ungene\xc2\xbb er ogs\xc3\xa5 del-tittel p\xc3\xa5 den andre av b\xc3\xb8kene: Mormor og de \xc3\xa5tte ungene i skogen (1958). _NEWLINE_Til forskjell fra Vestlys \xc3\xb8vrige b\xc3\xb8ker \xe2\x80\x93 som utelukkende gikk fra radio til bok, hadde Mormor-tekstene v\xc3\xa6rt p\xc3\xa5 trykk f\xc3\xb8r de kom i radio og bokform. Redakt\xc3\xb8r Nils Johan Rud i Magasinet for Alle hadde bestilt fortellingene fra Vestly, og den f\xc3\xb8rste sto p\xc3\xa5 trykk i 1955.  _NEWLINE_Hovedpersonen i bokserien er dels minstebarnet Morten, dels mormor og dels familien som kollektiv. I den f\xc3\xb8rste boka i serien bor familien trangt i en leilighet i en byg\xc3\xa5rd; i de neste b\xc3\xb8kene har de flyttet til \xc2\xabHuset i skogen\xc2\xbb. Huset ligger landlig til, men likevel i n\xc3\xa6rheten av drabantbyen Tirilltoppen, som er et gjennomg\xc3\xa5ende bosted for flere av Vestlys hovedpersoner.'